פיגוע הירי באורורה
פיגוע הירי באורורה אירע ב-20 ביולי 2012, ב-00:39 לפנות בוקר יום שישי (זמן מקומי), באולם התשיעי של תיאטרון המאה, שנמצא במרכז העיר אורורה במדינת קולורדו בארצות הברית. הוא אירע בעת הקרנת הבכורה של הסרט "עלייתו של האביר האפל" כאשר הסטודנט ג'יימס איגן הולמס בן ה-24 נכנס לאולם הקולנוע כשהוא לבוש ביגוד טקטי ופניו מכוסות במסכת גז, זרק רימון עשן וביצע טבח ירי המוני באמצעות כלי נשק רבים וגרם למותם של 12 מהצופים ולפציעתם של 59 אחרים. הולמס נתפס מאוחר יותר על ידי כוחות המשטרה במגרש החניה שמחוץ לאולם הקולנוע, כאשר ברשותו רובה, אקדח וחומרי נפץ.